Druk op Ramaphosa om wette te bekragtig | Maroela Media
Die parlement se onlangse aanvaarding van drie wetsontwerpe, gemik op die bekamping van geweld teen spesifiek vroue en kinders, word wyd verwelkom.
Daar word egter nou druk op pres. Cyril Ramaphosa geplaas om dit so gou moontlik te bekragtig.
"Ons hoop dat die president die wetgewing onmiddellik en onder enige verdere vertraging sal bekragtig omdat dit eintlik al lankal gedoen moes gewees het," sê Nomfundo Jele, woordvoerder van die burgerregteorganisasie Action Society. "Geslagsgebaseerde geweld neem steeds toe en ons glo dat hierdie wetsontwerpe, indien dit onmiddellik en korrek geïmplementeer word, sal help om dié plaag te bekamp."
Dit volg nadat Ramaphosa Sondagaand gesê het dat die aangepaste wysigingswet op huishoudelike geweld, die wysigingswet op die strafreg (seksuele misdrywe en verwante aangeleenthede) en die wysigingswet op kriminele en verwante aangeleenthede die land se strafregstelsel sal versterk en strenger strawwe vir oortreders van geslagsbeheerde geweld sal inhou.
Dié drie wetsontwerpe is in 2018 by die parlement ingedien en eindelik vroeër vandeesmaand in die parlement deurgevoer.
Die wetgewing bepaal onder meer dat seksuele teistering voortaan 'n oortreding is en dat seksuele oortreders se name langer as voorheen in die nasionale register van seksuele oortreders opgeteken bly. Die wetgewing maak ook die register vir die algemene publiek toeganklik.
Die wetgewing maak ook voorsiening daarvoor dat klaers in aansoeke vir borgtog of parool kan getuig.
Jele sê nou die wetgewing moet so gou as moontlik deur die polisie en regeringsinstansies geïmplementeer word "anders bly dit stukke papier wat niks doen vir die beveiliging en beskerming van die kwesbaarste burgers van ons land nie".
Volgens Jele ly vroue en kinders nie weens 'n gebrek aan wetgewing wat hulle beskerm nie, maar weens die regering – veral Ramaphosa, die minister van polisie, Bheki Cele, en die Suid-Afrikaanse Polisiediens (SAPD) – "wat nie die wetgewende instrumente tot hul beskikking doeltreffend implementeer nie".
Die vakbond Uasa het intussen die parlement se aanvaarding van die drie wetsontwerpe verwelkom.
"Ons stem saam met die regering dat 'n versterking van die wet teen geslagsgebaseerde geweldsmisdadigers in alle vorme 'n noodsaaklikheid is."
Betalings van kinderonderhoud vertraag
Wette maak beteken niks as dit nie toegepas word en misdadigers nie vasgevat word nie.
Geslagsgebaseerde geweld is n 2 rigting straat . Sien mans moet nou tot cocktails drink
Dis alom bekend dat polisie gereeld nie eers bereid is om 'n saak oop te maak vir die gevalle nie, en vrouens uigelag en geignoreer word deur die polisie en haar saak dan net vererger. Begin eers by die polisie om hul werk te doen.
Geweld teen vroue, kinders, trouens enigiemand sal net toeneem in hierdie ANC veroorsaakte riool van sosio-ekonomiese toestande en politieke opportunisme. Kinders kry kinders slegs met die oog op SASSA kindertoelaag, dus geen liefde nie. Hierdie kinders word maklik misdadigers op 'n jong leeftyd. Die ANC is deel van die probleem, hulle is nie deel van die oplossing nie.
Die huidige stelsel beskerm eerder die oortreder as die slagoffer, die staat beskik nie oor die mannekrag en mense met die nodige kennis om sake suksesvol uit te voer.